钦定古今图书集成/明伦汇编/宫闱典/第112卷 > 胡长仁
## 钦定古今图书集成/明伦汇编/宫闱典/第112卷 > 胡长仁

按《北齐书外戚传》：“长仁字孝隆，安定临泾人，武成皇
后之兄。父廷之，魏中书令。长仁累迁右仆射及尚书
令。世祖崩，预参朝政，封陇东王。左丞邹孝裕，郎中陆
仁惠、卢元亮厚相结托。长仁每上省，孝裕必方驾而
来。省务既繁，簿案堆积，令史欲谘都座者日有百数。
孝裕屏人私话，朝退亦相随。仁惠、元亮又伺间而往”，
停断公事，时人号为“三佞。”长仁私游密席，处处追寻。
孝裕劝其求进，和士开深疾之，于是奏除孝裕为章
武郡守，元亮等皆出。孝裕又说长仁曰：“王阳卧疾，士
开必来。因而杀之。入见太后，不过百日，失官，便代其
处。”士开知其谋，徙孝裕为北营建德郡守。后长仁倚
亲，骄豪无畏惮。士开出为齐州刺史，长仁怨愤，谋令
刺士开，事觉，遂赐死。寻而后主纳长仁女为后，重加
赠谥。长仁弟等前后七人，并赐王爵，合门贵盛。从祖
兄长粲父僧敬，即魏孝静帝之舅，位至司空。长粲少
而敏悟，以外戚起家给事中郎、黄门侍郎。后主践祚，
长粲被敕与黄门冯子琮出入禁中，专典敷奏。世祖
崩，与领军娄定远、录尚书赵彦深、和士开高文遥，领
军綦连猛高阿那肱，仆射唐邕，同知朝政，时人号为
“八贵。”于后定远、文遥并出唐邕，专典外兵，綦连猛高
阿那肱别总武任，长粲常在左右，兼宣诏令。从幸晋
阳。后主即位，富于春秋，庶事皆归委长粲，长粲尽心
毗奉，甚得名誉。又为侍中。长仁心欲入处机要之地，
为执政不许。长仁疑长粲通谋，大以为恨，遂言于太
后，发其阴私，请出为州，后主不得已从焉。除赵州刺
史。及辞，长粲流涕，后主亦悯默。至州，因沐发，手不得
举，失音卒。